უნივერსიტეტის ღონისძიებების პორტალი

"ევროპის ღია დღეები” ბრიუსელში სტუდენტებისთვის
2010-09-24 12:00 (Asia/Dubai)
2010 წლის 4-7 ოქტომბერს ქ. ბრიუსელში გაიმართება რიგით მე-8 ღონისძიება “ევროპის ღია დღეები”, რომელიც 6000-მდე მონაწილეს გააერთიანებს. “ევროპის ღია დღეები”-ის ფარგლებში დაგეგმილია 130-ზე მეტი სემინარი, ვორქშოფი, გამოფენა, დებატები, რომლებშიც მონაწილეობას მიიღებენ წარმომადგენლები 244 რეგიონიდან და ქალაქიდან, 30 კერძო კომპანიიდან, ბანკებიდან, ასოციაციებიდან და აკადემიური ორგანიზაციებიდან ევროპის მასშტაბით. გარდა ამისა, სექტემბრის, ოქტომბრის და ნოემბრის განმავლობაში ევროკავშირის ქვეყნებსა და მის საზღვრებს გარეთ კიდევ 260 ადგილობრივი ღონისძიება არის დაგეგმილი.“2010 წლის ევროპის ღია დღეებისათვის” განსაზღვრულია კონკრეტული თემატიკა, რომელიც სამ ძირითად მიმართულებაში ერთიანდება:• კონკურენტუნარიანობა• თანამშრომლობა• დაახლოების პოლიტიკა
თბილისმა წელს პირველად გამოთქვა მზადყოფნა მონაწილეობა მიიღოს “2010 წლის ევროპის ღია დღეებში“, რის ფარგლებშიც 2010 წლის 20 ოქტომბერს ჩატარდება ადგილობრივი ღონისძიება სახელწოდებით “ევროპა ჩემს ქალაქში: თბილისის კონკურენტული უპირატესობები”.“2010 წლის ევროპის ღია დღეების” აღნიშნული პრიორიტეტებიდან გამომდინარე დისკუსიის წამყვანი თემა იქნება კონკურენტუნარიანობა.ღონისძიების ფარგლებში სტუდენტებს (დოქტორანტებს, მაგისტრანტებსა და III-IV კურსის ბაკალავრებს) თბილისში მოქმედი უნივერსიტეტებიდან შესაძლებლობა მიეცემათ ჩაერთონ ღია დისკუსიაში მრგვალი მაგიდის ირგვლივ და წარმოადგინონ საკუთარი ხედვა თუ რეკომენდაციები თბილისის კონკურენტული უპირატესობების შესახებ ევროპის მასშტაბით.
მომხსენებლებმა ყურადღება უნდა გაამახვილონ შემდეგ თემებზე:• თბილისის, როგორც ევროპის ნაწილის ფუნქციები• ქალაქის დამკვიდრება საერთაშორისო არენაზე • თბილისის კონკურენტი/პარტნიორი ქალაქების განსაზღვრა
მონაწილეებმა პრეზენტაციები უნდა წარმოადგინონ PowerPoint-ის ფორმატში. პრეზენტაცია შესაძლოა მომზადდეს როგორც ქართულ, ისე ინგლისურ ენაზე და მისი ხანგრძლივობა არ უნდა აღემატებოდეს 7 წუთს.
ღონისძიება მნიშვნელოვნად შეუწყობს ხელს ქალაქის ახალი მარკეტინგის სტრატეგიის განხორციელებას, რომელიც ქალაქ თბილისის მერიის მიერ ახლახანს იქნა ინიცირებული. მრგვალ მაგიდას უმასპინძლებს ქალაქი თბილისი. დისკუსიას წარუძღვებიან: ქალაქ თბილისის მერია, ევროკავშირის დელეგაციის წარმომადგენლობა საქართველოში, საქართველოს სახელმწიფო მინისტრის აპარატი ევროპის და ევრო-ატლანტიკურ სტრუქტურებში ინტეგრაციის საკითხებში.ღონისძიების დასკვნით ნაწილში სტუდენტებს გადაეცემათ მონაწილეობის დამადასტურებელი სერთიფიკატები და მათი ნაშრომები/პრეზენტაციები “2010 წლის ევროპის ღია დღეების” ოფიციალურ ვებ-გვერდზე განთავსდება.
ღონისძიებაში მონაწილეობის მისაღებად გთხოვთ გამოგვიგზავნოთ შევსებული სარეგისტრაციო ფორმა 30 სექტემბრამდე და პრეზენტაციები 10 ოქტომბრამდე ელ-ფოსტის მისამართზე: maya@iliauni.edu.ge
პროგრამის კოორდინატორებთან შეხვედრა გაიმართება 2010 წლის 28 სექტემბერს 16 საათზე, ილიას სახელმწიფო უნივერსიტეტში, აუდიტორია ა 101, ჭავჭავაძის #32.
სარეგისტრაციო ფორმა იხ. მიმაგრებულ დოკუმენტში.>>

საჯარო ლექციები ილიაუნიში
2010-09-23 00:00
24 სექტემბერს, 15:00 საათზე, ილიას სახელმწიფო უნივერსიტეტში (”ა” კორპუსი, 101-ე აუდიტორია. მის.: ი. ჭავჭავაძის 32) გერმანიის კლაუსტალის ტექნიკური უნივერსიტეტის გეოფიზიკის ინსტიტუტის დირექტორი პროფ. ანდრეა ველერი წაიკითხავს ლექციას თემაზე: ”გეოფიზიკური მეთოდების გამოყენება არქეოლოგიაში”; ხოლო პროფ. გუნტერ ბუნტერბარტი წაიკითხავს ლექციას თემაზე: ”დედამიწის სითბური სიგნალი”.
27-28 სექტემბერს ილიას სახელმწიფო უნივერსიტეტში (ენიციკლოპედიის შენობა, აუდიტორია #505; მის.: ჩოლოყაშვილის 3/5, 09:30 საათზე) გაიმართება სამუშაო შეხვედრა, რომელიც გააშუქებს მიწისქვეშა წყლების, მათ შორის თერმულის, შესწავლისა და ექსპლუატაციის საკითხებს. სამუშაო შეხვედრა ტარდება გერმანიის კლაუსტრალის ტექნიკური უნივერსიტეტის გეოფიზიკის ინსტიტუტისა და ილიას სახელმწიფო უნივერსიტეტის ერთობლივი პროექტის ”საქართველოს მიწისქვეშა წყლების აუზებზე გეოდინამიკური გავლენის შესწავლა” ფარგლებში.

ანასტასია ინასარიძის წიგნის პრეზენტაცია
2010-09-22 12:15
ხუთშაბათს, 23 სექტემბერს, 18:00 საათზე ”ლიგამუსში” გაიმართება ანასტასია ინასარიძის წიგნის – ”ლიტერატურული სამართლის” პრეზენტაცია.

აშშ-ის საელჩოს საინფორმაციო შეხვედრა
2010-09-22 11:25
პარასკევს, 1 ოქტომბერს 16:00 საათზე, თბილისის ილიას სახელმწიფო უნივერსიტეტში, აშშ-ის კონსული პატრიკ უინგეითი გამართავს პირველ საინფორმაციო შეხვედრას მწვანე ბარათის ლატარიის ახალ გათამაშებასთან დაკავშირებით. მწვანე ბარათის ლატარიის მონაწილეებს აშშ-ში ლეგალური იმიგრაციის საშუალებას აძლევს. გამარჯვებულს ავლენს კომპიუტერი შემთხვევითი შერჩევის პრინციპით. ყოველწლიურად მთელს მსოფლიოში გაიცემა 55 000 საემიგრაციო ვიზა იმ ქვეყნების მოქალაქეებისთვის, რომელთაც აშშ-ში ემიგრაციის დაბალი მაჩვენებელი აქვთ.
ლატარიაში მონაწილეობის მისაღებად განაცხადების გაგზავნა შესაძლებელია 30 დღის განმავლობაში. განაცხადების მიღება დაიწყება სამშაბათს, 5 ოქტომბერს და დასრულდება ოთხშაბათს, 3 ნოემბერს. ერთადერთი ვებ-გვერდი, საიდანაც თქვენი განაცხადის გაგზავნა შეიძლება, არის www.dvlottery.state.gov. მწვანე ბარათის ლატარიაში მონაწილეობისათვის განაცხადის შეტანა სრულიად უფასოა. 2011 წლის 1 მაისიდან, მხოლოდ www.dvlottery.state.gov ვებ-გვერდზე შეგეძლებათ შეიტყოთ გაიმარჯვეთ თუ არა ლატარიაში. ინფორმაციის მისაღებად საკმარისი იქნება იმ სარეგისტრაციო ნომრის მითითება, რომელიც განაცხადის შეტანისას მოგენიჭათ. ლატარიაში გამარჯვებულებს ინფორმაცია არ გაეგზავნებათ არც ელექტრონული და არც ჩვეულებრივი ფოსტით.აშშ-ის საელჩო დაბეჯითებით გირჩევთ, არ ისარგებლოთ კერძო საშუამავლო კომპანიების, ან თარჯიმანთა ბიუროების მომსახურებით მწვანე ბარათის ლატარიაში მონაწილეობისათვის განაცხადის შევსებისას. ამ კომპანიების მომსახურება სრულიად ზედმეტია. მათი საქმიანობა ხშირად თაღლითობასთანაა დაკავშირებული. პირი, რომელიც შუამავალი კომპანიების მომსახურებით ისარგებლებს, შესაძლოა, ვერ მიიღოს აშშ-ის ვიზა.
მომდევნო საინფორმაციო სეხვედრები გაიმართება ქუთაისში, თელავსა და რუსთავში. მწვანე ბარათის ლატარიის შესახებ უახლესი ინფორმაციისათვის, გთხოვთ, მიმართოთ აშშ-ის საელჩოს ოფიციალურ ვებ-გვერდს: http://georgia.usembassy.gov.

თანამშრომლობის მემორანდუმი საჯარო სკოლებთან
2010-09-21 11:47
ოთხშაბათს, 22 სექტემბერს, 14:00 საათზე (ილიას სახელმწიფო უნივერსიტეტი, A კორპუსი, 101-ე აუდიტორია. მის.: ი. ჭავჭავაძის გამზ.32) ურთიერთთანამშრომლობის მემორანდუმი გაფორმდება ილიას სახელმწიფო უნივერსიტეტსა და ქ. თბილისის მასშტაბით ოცდასამ სკოლას შორის.
მემორანდუმის საგანია სკოლებსა და უნივერსიტეტს შორის თანამშრომლობა, რომელიც გულისხმობს უფროსკლასელთათვის (მეათე, მეთერთმეტე და მეთორმეტე) ილიას სახელმწიფო უნივერსიტეტის პროფესორ-მასწავლებლების მიერ ღია ლექციების ჩატარებას.
მემორანდუმის მიზანია, საფუძველი ჩაუყაროს მომავალ თანამშრომლობას უნივერსიტეტსა და სკოლებს შორის, დააკავშიროს ილიას სახელმწიფო უნივერსიტეტსა და მის პროფესორებთან საჯარო სკოლების მოსწავლეები, უზრუნველყოს კავშირი პედაგოგებსა და განათლების მიმართულების სტუდენტებს შორის.
მემორანდუმს ხელს მოაწერენ ილიას სახელმწიფო უნივერსიტეტის რექტორი, პროფ. გიგი თევზაძე და სკოლების დირექტორები.

ახალი წიგნის - ”წმინდა წყვდიადის” პრეზენტაცია
2010-09-08 12:44
9 სექტემბერს, 18:00 საათზე ”ლიგამუსი” (მის.: ი. ჭავჭავაძის 32) გიწვევთ ლევან ბერძენიშვილის ახალი წიგნის – ”წმინდა წყვდიადის” პრეზენტაციაზე (ბაკურ სულაკაურის გამომცემლობა). ავტორი წაიკითხავს ნაწყვეტებს წიგნიდან და უპასუხებს აუდიტორიის შეკითხვებს.

საზაფხულო სკოლა: "საქართველოს კვლევები"
2010-08-27 11:17
27 აგვისტოს, 18:00 საათზე, საქართველოს ეთნოგრაფიულ მუზეუმში ოფიციალურად გაიხსნება ილიას სახელმწიფო უნივერსიტეტის საზაფხულო სკოლები: ”საქართველოს კვლევები” და ”სამხრეთ კავკასია: კულტურა, საზოგადოება, პოლიტიკა”.
საზაფხულო სკოლა ”სამხრეთ კავკასია: კულტურა, საზოგადოება, პოლიტიკა” დაფინანსებულია გერმანიის აკადემიური გაცვლის სამსახურის (”DAAD”-ის) მიერ. მასში მონაწილეობის მისაღებად 20 გერმანელი სტუდენტი და ორი საქვეყნოდ აღიარებული გერმანელი ექსპერტია ჩამოსული.
საზაფხულო სკოლაში, სახელწოდებით ”საქართველოს კვლევები”, რომელიც ფინანსდება ილიას სახელმწიფო უნივერსიტეტისა და შოთა რუსთაველის ეროვნული სამეცნიერო ფონდის მიერ, მონაწილეობს 10 სტუდენტი მსოფლიოს სხვადასხვა ქვეყნებიდან და 10 ქართველი სტუდენტი.
საზაფხულო სკოლების ფარგლებში ქართველი და უცხოელი სტუდენტები დაესწრებიან ლექცია-სემინარებს, მოუსმენენ ექსპერტებს და ერთ სამუშაო კვირას გაატარებენ აბასთუმანში – ილიას სახელმწიფო უნივერსიტეტის სამეცნიერო-კვლევით ცენტრში.

გია დვალის საჯარო ლექცია: "დიდი აფეთქება"
2010-08-25 10:41
26, 27 აგვისტოს, 12:00 საათზე, ფიზიკის ინსტიტუტის დიდ აუდიტორიაში შედგება გია დვალის ლექცია: “დიდი აფეთქება და კოსმოლოგიური სინგულარობა”.

ჯეიმს ტრაუბის საჯარო ლექცია
2010-08-05 11:58
11 აგვისტოს, 18:30 საათზე, ილიას სახელმწიფო უნივერსიტეტში (A კორპუსი, 101-ე აუდიტორია; მის.: ი. ჭავჭავაძის #32) გაიმართება ჯეიმს ტრაუბის საჯარო ლექცია თემაზე: “პრეზიდენტ ობამას ადმინისტრაციის საგარეო პოლიტიკა”.
ბატონი ჯეიმს ტრაუბი ( http://en.wikipedia.org/wiki/James_Traub ) წერს „New York Times Magazine“ – სთვის და არის ჟურნალ „Foreign Policy“-ს კოლუმნისტი. მისი სტატიები შეგიძლიათ იხილოთ შემდეგ ბმულზე: http://www.foreignpolicy.com/category/section/terms_of_engagement

ახალი თარგმანი: ”მცირე ომი, რომელმაც მსოფლიო შეძრა”
2010-08-02 22:44
7 აგვისტოს, 15:00 საათზე ილიას სახელმწიფო უნივერსიტეტის წიგნის მაღაზია „ლიგამუსში“ გაიმართება რონალდ ასმუსის გახმაურებული წიგნის „მცირე ომი, რომელმაც მსოფლიო შეძრა“ ქართული თარგმანის პრეზენტაცია. წიგნი ეხება 2008 წლის რუსეთ-საქართველოს ომს.
აშშ-ის სენატორის მაკ კეინის განცხადებით: წიგნის წაკითხვა სავალდებულოა მათთვის, ვისაც სურს გაიგოს რა მოხდა რუსეთ-საქართველოს ომის კულისებს მიღმა და როგორ დატოვა დასავლეთმა თბილისი რუსეთის აგრესიის პირისპირ.
ჩეხეთის რესპუბლიკის ყოფილი პრეზიდენტი, ვაცლავ ჰაველი აცხადებს – „ წიგნი გვახსენებს არა მხოლოდ სტრატეგიულ შეცდომებს, არამედ იმ ბრძოლებს, რომელიც ახლდა საქართველოს სურვილს გამხდარიყო დასავლური, დემოკრატიული საზოგადოების ნაწილი. ეს არის საფუძვლიანი განაცხადი იმაზე, თუ როგორ ვერ შეძლო ევროპის უსაფრთხოების სისტემამ ომის პრევენცია, ომისა, რომელიც შეიძლებოდა და უნდა შეჩერებულიყო“.

"რონდინეს 14 პუნქტი კავკასიაზე მშვიდობისათვის"
2010-07-19 17:21
ასოციაცია “რონდინე” იწვევს ილიას სახელმწიფო უნივერსიტეტს პროფესორ-მასწავლებლებსა და სტუდენტებს შეხვედრაზე. შეხვედრა გაიმართება 19 ივლისს, 3 საათზე, ილიას სახელმწიფო უნივერსიტეტში (მის.: ი. ჭავჭავაძის #32, A კორპუსი, 101-ე აუდიტორია;). წარმოდგენილი იქნება პროექტი “მშვიდობის ქარები კავკასიაზე” და ამ პროექტის ფარგლებში შექმნილი დოკუმენტი – “რონდინეს 14 პუნქტი კავკასიაზე მშვიდობისათვის”. ღონისძიების დროს ხელი მოეწერება იტალიის 9 უნივერსიტეტსა და ილიას სახელმწიფო უნივერსიტეტს შორის მეგობრობის, პროფესორ-მასწავლებლებისა და სტუდენტების გაცვლითი პროექტების ჩარჩო ხელშეკრულებას.
ღონისძიების სტუმრები იქნებიან ასოციაცია რონდინეს პრეზიდენტი, არეცოს ადგილობრივი მთავრობის წარმომადგენელი და მესერი სიენის უნივერსიტეტის პროფესორი, საერთაშორისო სტუდენტური ქალაქ რონდინეს სტუდენტები მსოფლიოს სხვადასხვა კონფლიქტური რეგიონებიდან.
დამატებითი ინფორმაცია ასოციაცია “რონდინე – მშვიდობის ციტადელი”-სა და პროგრამის “მშვიდობის ქარები კავკასიაზე” შესახებ შეგიძლიათ იხილოთ შემდეგ ვებ-მისამართვებზე: www.rondine.org, www.ventidipacesucaucaso.it
დასწრება თავისუფალია.

ახალი სადოქტორო პროგრამების პრეზენტაცია
2010-07-08 19:50
9 ივლისს, 19.00 საათზე, ილია ჭავჭავაძის საგურამოს სახლ-მუზეუში ილიას სახელმწიფო უნივერსიტეტი ოთხ ახალ სადოქტორო პროგრამას წარადგენს:

საქართველოს კვლევები;
კავკასიისა და შავი ზღვის რეგიონის კვლევები;
იდენტობის კვლევები;
საბჭოთა და პოსტ-საბჭოთა სისტემების კვლევები.

ილიას სახელმწიფო უნივერსიტეტის სადოქტორო პროგრამები უნიკალურია საქართველოში. ის ინტერ- და მულტიდისციპლინური კვლევის პრინციპებზეა აგებული და ჰუმანიტარული და სოციალური მეცნიერებების თანამედროვე მოთხოვნებს პასუხობს.
ილიას სახელმწიფო უნივერსიტეტში ჰუმანიტარული და სოციალური მეცნიერებების სხვადასხვა დარგის აღიარებული მკვლევარები უკვე მერამდენე წელია ერთობლივად შეისწავლიან სხვადასხვა საკვლევ თემებს. მიმდინარე კვლევებში ჩართვით ისინი მომავალ დოქტორებს საკვლევი ობიექტის სხვადასხვა დარგიდან დანახულ პერსპექტივას შესთავაზებენ.

ილიაუნის ხელოვანთა პირველი საერთო პროექტი
2010-07-06 14:04
6 ივლისს, 17:00 საათზე ვაკის „თეატრალური სარდაფი“-ს ეზოში (მის.: ი. ჭავჭავაძის გამზ. #32) გაიმართება სახვითი და გამოყენებითი ხელოვნების ცენტრის პირველ კურსდამთავრებულთა სადიპლომო პროექტების გამოფენა.თითოეულ პროექტში გაერთიანდნენ ოთხი სხვადასხვა სასწავლო პროგრამის სტუდენტები.ეს პროგრამებია:• მონუმენტური მოხატვა, კერამიკა და ვიტრაჟი• კომპიუტერული დიზაინი და გრაფიკა• საიუველირო ხელოვნება (ოქრომჭედლობა და მინანქარი)• ტანსაცმლის, ფეხსაცმლისა და ქსოვილის დიზაინი.
პროექტის კონცეფციის საფუძველზე, თითოეული პროექტისთვის მუსიკის ცენტრის სტუდენტებმა შექმნეს მუსიკა.

”ინგლისის ვარდების” პრემიერა ილიაუნიში
2010-07-01 11:24
1 და 2 ივლისს, 18:00 საათზე ილიას სახელმწიფო უნივერსიტეტის სპეციალური პედაგოგიკის მიმართულების სტუდენტები, შეზღუდული შესაძლებლობების მოზარდებთან ერთად მადონას ”ინგლისის ვარდების” მიხედვით დადგმულ სპექტაკლს წარმოადგენენ.სპექტაკლის პრემიერა გაიმართება ილიას სახელმწიფო უნივერსიტეტის თეატრალურ სარდაფში (მის.: ი. ჭავჭავაძის #32).

კონფერენცია "ინფორმაციული წიგნიერება 2010"
2010-06-30 09:33
პარასკევს, 2 ივლისს, 15:00 საათზე ილიას სახელმწიფო უნივერსიტეტში (A კორპუსი, 101–ე აუდიტორია; მის: ი. ჭავჭავაძის #32) გაიმართება კონფერენცია ”ინფორმაციული წიგნიერება 2010″, სადაც მონაწილეობას მიიღებენ ილიას სახელმწიფო უნივერსიტეტის პირველი კურსის სტუდენტები და წარმოადგენენ ”ინფორმაციული წიგნიერების” კურსის ფარგლებში მომზადებულ პრეზენტაციებს.
დასწრება თავისუფალია.

სამაგისტრო პროგრამის ონლაინ კონფერენცია
2010-06-25 12:09
ორშაბათს, 28 ივნისს, 12:00 საათზე, ილიას სახელმწიფო უნივერსიტეტში (A კორპუსი, 101-ე აუდიტორია; მის.: ი. ჭავჭავაძის #32) გაიმართება ონლაინ კონფერენცია – ”თანამონაწილეობითი კვლევა განათლების მართვაში”, ილიას სახელმწიფო უნივერსიტეტს, ქუთაისის აკაკი წერეთლის სახელობის სახელმწიფო უნივერსიტეტსა და ბათუმის შოთა რუსთაველის სახელობის უნივერსიტეტს შორის. კონფერენციაში მონაწილეობას მიიღებენ განათლების ადმინისტრირების ახალი სამაგისტრო პროგრამის ხელმძღვანელი, ასისტენტ პროფესორი სიმონ ჯანაშია და კალიფორნიის უნივერსიტეტის პროფესორები: ვალ რასტი, ეუგინ ტუკერი და ველფორდ (ბაზზ) ვილმსი.
კონფერენცია მომზადდა ”განათლების მართვის პროექტის” ფარგლებში (USAID).

სტუდენტური პროექტების პრეზენტაცია
2010-06-25 11:03
26 ივნისს, 13:00 საათზე ილიას სახელმწიფო უნივერსიტეტში ( A კორპუსი, 101-ე აუდიტორია; მის.: ი. ჭავჭავაძის #32) ტარდება სალექციო კურსის ”კომუნიკაციის, პრეზენტაციისა და დისკუსიის ტექნიკები” ფარგლებში საჯარო პრეზენტაცია, სადაც სტუდენტები წარმოადგენენ სხვადასხვა თემებს.
ჟიურის მიერ დასახელდება გამარჯვებული გუნდები და საუკეთესოებს უნივერსიტეტის სახელით გადაეცემათ სიგელები და სიმბოლური საჩუქრები. საჯარო პრეზენტაცია ჩატარდა ასევე 2009 წლის გაზაფხულის სემესტრის დასასრულს და იმ დროს 15 გუნდიდან გამარჯვებული გუნდი გახდა ”ოდაბადე” თემით ”რაც მხოლოდ საქართველოშია”. პროექტის ორგანიზატორია პირველი სასწავლო წლის კოორდინატორი მაკა პატარიძე.

სტუდენტთა ნამუშევრების გამოფენა-ჩვენება
2010-06-23 10:50
24 ივნისს, 17:00 საათზე, ილიას სახელმწიფო უნივერსიტეტის თეატრალურ სარდაფში (მის.: ი.ჭავჭავაძის გამზ. #32) მეცნიერებათა და ხელოვნების ფაკულტეტის ხელოვნების მიმართულების სტუდენტები გამართავენ პრეზენტაციას – გამოფენა-ჩვენებას (გამოყენებითი ხელოვნება, ჩრდილების თეატრი, პოპარტი).

კონსტანტინე ბრეგაძის მოხსენება
2010-06-22 09:37
ოთხშაბათს, 23 ივნისს, 18:00 საათზე, ილიას სახელმწიფო უნივერსიტეტის წიგნის კაფე ”ლიგამუსში” ( მის.: ი. ჭავჭავაძის 32) პროფესორი კონსტანტინე ბრეგაძე წაიკითხავს მოხსენებას “ნოვალისი და სოფია – სიყვარული, როგორც ცხოვრების ხელოვნების უმაღლესი განსწავლის წლები”.

შედარებითი ლიტერატურის საღამო
2010-06-22 09:22
ოთხშაბათს, 23 ივნისს, 18:00 საათზე, ილიას სახელმწიფო უნივერსიტეტის წიგნის კაფე ”ლიგამუსში” (მის.: ი. ჭავჭავაძის 32) პროფესორი კონსტანტინე ბრეგაძე წაიკითხავს მოხსენებას “ნოვალისი და სოფია – სიყვარული, როგორც ცხოვრების ხელოვნების უმაღლესი განსწავლის წლები”.

უნიკინო გემშვიდობებათ 1 ოქტომბრამდე
2010-06-21 17:25
უნიკინო გემშვიდობებათ 1 ოქტომბრამდე. მოგვწერეთ და მონაწილეობა მიიღეთ ფილმების თარგმნაში. ჩვენი მეილია: unikino@iliauni.edu.ge

სწავლის დამთავრების საზეიმო ცერემონიალი
2010-06-21 09:56
ტრადიციისამებრ, ყოველი წლის ივნისის ბოლო შაბათს ილიას სახელმწიფო უნივერსიტეტში იმართება ბაკალავრების სწავლის დამთავრების საზეიმო ცერემონიალი. წელს ეს ღონისძიება 26 ივნისს, დილის 10:00-დან 12:00 საათამდე, ილიას სახელმწიფო უნივერსიტეტის A კორპუსის წინ (ჭავჭავაძის 32) გაიმართება.
ბაკალავრების წინაშე სიტყვით გამოვლენ უნივერსიტეტის რექტორი, საგანგებო სტუმარი, სტუდენტი ბაკალავრების სახელით. გაიმართება კონცერტი.

საჯარო ლექცია: ”უსაფრთხოების კვლევები”
2010-06-17 11:02
პარასკევს, 18 ივნისს, 19:00 საათზე ილიას სახელმწიფო უნივერსიტეტში (მის.: ი. ჭავჭავაძის #32, A კორპუსი, 101-ე აუდიტორია;) პოლიტიკურ მეცნიერებათა დოქტორი, საქართველოს პარლამენტის ევროპასთან ინტეგრაციის კომიტეტის თავმჯდომარე დავით დარჩიაშვილი წაიკითხვას საჯარო ლექციას თემაზე: ”უსაფრთხოების კვლევები”.
დასწრება თავისუფალია.

ქეთევან კინწურაშვილის სემინარი
2010-06-16 15:34
დღეს, 18.00 საათზე ”ლიგამუსში” გაიმართება სემინარი თემაზე ”დავით კაკაბაძე – დიდი ქართველი მოდერნისტი”. მომხსენებელი – ქეთევან კინწურაშვილი.

”მასშტაბები და მანძილები ასტრონომიაში"
2010-06-16 12:42
”ლიგამუსი” ხუთშაბათს, 17 ივნისს, 17.00 საათზე გიწვევთ საჯარო ლექციაზე ”მასშტაბები და მანძილები ასტრონომიაში.” მომხსენებელი პროფესორი – გია ჯავახიშვილი.

”ბიზნეს ქეისებში” სტუდენტთა დაჯილდოება
2010-06-14 12:47
15 ივნისს, 16:00 საათზე ილიას სახელმწიფო უნივერსიტეტში ( მის.: ი. ჭავჭავაძის #32, A კორპუსი, 101-ე აუდიტორია;) ბრენდ კომპანიები პროექტ ”ბიზნეს ქეისებში” გამარჯვებულ სტუდენტებს დააჯილდოვებენ.
2010 წლის მაისი – ივნისის განმავლობაში ილიას სახელმწიფო უნივერსიტეტში მიმდინარეობდა სტუდენტური პროექტი ”ბიზნეს ქეისები”, რომლის ორგანიზატორები იყვნენ სტუდენტური თვითმმართველობა და ბიზნესისა და სამართლის ფაკულტეტის ბაზაზე არსებული ”მომავალ ეკონომისტთა სტუდენტური კლუბი – FESC”.
ფინალისტებს დიპლომებითა და სპეციალური პრიზებით დააჯილდოვებენ პროექტის მხარდამჭერები: ილიას სახელმწიფო უნივერსიტეტის სტუდენტური თვითმმართველობა, ახალი ეკონომიკური სკოლა ”საქართველო”, ”ვითიბი ბანკი”, სტუდენტური ორგანიზაცია ”ახალგაზრდული მოძრაობა”, ”ჯი-ბი-სი”, ” ვისკის სახლი”, ”ჯორჯიან უოთერ ენდ ფაუერი” და ”ვისოლი”.

სამეცნიერო კონფერენცია ფრანგულ ლიტერატურაში
2010-06-14 12:07
სამშაბათს, 15 ივნისს,15 სთ-ზე ავსტრიის ბიბლიოთეკის საკონფერენციო დარბაზში გაიმართება მეცნიერებათა და ხელოვნების ფაკულტეტის რომანისტიკის მიმართულების სტუდენტთა სამეცნიერო კონფერენცია ფრანგულ ლიტერატურაში: “Littérature française: rupture et continuité”. სტუდენტები წარმოადგენენ XX საუკუნის მწერლების: ანდრე ბრეტონის, ლუი ფერდინანდ დე სელინის, ჟან ანუის, მარგერიტ დიურასის, სამუელ ბეკეტის, ჟორჟ პერეკის, ალბერ კამიუს, გიიომ აპოლინერის შემოქმედების თავისებურებებს, მათი ნაწარმოებების როლს მრავალსაუკუნოვანი ფრანგული ლიტერატურის შემდგომ განვითარებაში.
კონფერენცია ტარდება პროექტის ”ფრანგული ლიტერატურა. წყვეტა და გაგრძელება. სტუდენტური სამეცნიერო კონფერენცია და თარგმანი” ფარგლებში; ხელმძღვანელები: ფრანგი პროფესორი ვენსან ლე რუა და რომანისტიკის მიმართულები პროფესორი მზაღო დოხტურიშვილი.
კონფერენცია გაიმართება ფრანგულ ენაზე.

სტუდენტთა სამეცნიერო კონფერენცია ფრანგულ ლიტერატურაში
2010-06-14 12:00

პროგრამა: ”თარგმანი და ტერმინოლოგია”
2010-06-11 16:31
სასერტიფიკატო პროგრამა „თარგმანი და ტერმინოლოგია“ ამზადებს მაღალკვალიფიციურ, პროფესიონალ მთარგმნელებს, რომელთაც ექნებათ მეთოდოლოგიური ცოდნა ნებისმიერი ტიპის ტექსტის სათარგმნად პროფესიონალი მთარგმნელისათვის აუცილებელი ხერხების გამოყენებით.
სწავლა ერთსემესტრიანია. სწავლის ღირებულებაა 850 ლარი.
სასერტიფიკატო პროგრამაზე ჩარიცხვის მსურველ კანდიდატს უნდა ჰქონდეს ბაკალავრის აკადემიური ხარისხი ან სამწლიანი საუნივერსიტეტო ზოგადი განათლება ნებისმიერი სპეციალობით. კანდიდატი უნდა ფლობდეს ორ უცხო ენას. მათ შორის ერთი უნდა იყოს რომელიმე ევროპული ენა (ინგლისური, გერმანული, ფრანგული, ესპანური ან იტალიური), მეორე კი რუსული, B2-ის ან C1-ის დონეზე. კანდიდატმა უნდა გაიაროს გასაუბრება და ჩააბაროს წერითი გამოცდა.
სასერტიფიკატო პროგრამის გავლის შემდეგ, კურსდამთავრებული დაეუფლება შესაბამის ტერმინოლოგიას სხვადასხვა სფეროში (პოლიტიკა, ეკონომიკა, სამართალი, სამეცნიერო და ტექნიკური სფერო) მშობლიურ და ორ უცხო ენაზე და შეძლებს მათი გამოყენებით წერითი თარგმანის განხორციელებას.
სასერტიფიკატო პროგრამის კურსდამთავრებულს შეუძლია იმუშაოს მთარგმნელის სტატუსით როგორც სახელმწიფო, ისე კერძო დაწესებულებებში. იუსტიციის სამინისტროში, პროკურატურაში, ბანკებში, პარლამენტში, სხვადასხვა სამთავრობო და კერძო სტრუქტურებში.
პროგრამის პრეზენტაცია გაიმართება 16 ივნისს, 15:00 საათზე, ილიას სახელმწიფო უნივერსიტეტში (მის.: ი. ჭავჭავაძის №32, A კორპუსი, 101-ე აუდიტორია).
მსურველებს რეგისტრაციის გავლა შეუძლიათ 7 ივნისიდან 10 ივლისის ჩათვლით. რეგისტრაციის მეორადი ვადაა: 30 აგვისტოდან 10 სექტემბრის ჩათვლით. მის.: ი. ჭავჭავაძის გამზირი 32, A კორპუსი, ოთახი 201. დამატებითი ინფორმაციისათვის შეუძლიათ მიმართონ ქეთევან მაღალაშვილს, ტელ.: 29 46 12.

შეხვედრა ოლიმპიურ ჩემპიონებთან
2010-06-09 11:10
ოთხშაბათს, 9 ივნისს, 14:00 საათზე ილიას სახელმწიფო უნივერსიტეტში (E კორპუსი, მე-4 სართული, სააქტო დარბაზი; მის: ქ. ჩოლოყაშვილის 3/5. ვაკის პარკთან) საქართველოს ოლიმპიური ჩემპიონები: რამაზ ნოზაძე, ნესტორ ხერგიანი, ნინო სალუქვაძე, გიორგი ასანიძე, რომან რურუა, რევაზ მინდორაშვილი და სხვები სტუდენტებს შეხვდებიან.
შეხვედრის მიზანია ფიზიკური კულტურისა და სპორტის განვითარების ხელშეწყობა, მოსახლეობის ჩართულობა ფიზიკურ-გამაჯანსაღებელ აქტივობებში და ოლიმპიური ფასეულობების პოპულარიზაცია.
შეხვედრის ორგანიზატორები არიან ”საქართველოს ოლიმპიელთა კლუბი” და ”საქართველოს მსოფლიო და ევროპის ჩემპიონთა კლუბი”.
